melléklet a 16/2023 (I.25.) határozathoz

**VÁLLALKOZÁSI SZERZŐDÉS 1. SZ. MÓDOSÍTÁSA**

Amely létrejött

egyrészről:

**Mór Városi Önkormányzat**

Székhely: 8060 Mór, Szent István tér 6.

Adószám: 15727220-2-07

Pénzforgalmi számlaszám: 11600006-00000000-76354634

Számlavezető pénzintézet neve: Erste Bank

Képviselő neve: Fenyves Péter polgármester

továbbiakban, mint **Megrendelő**

másrészről:

**BUILD IT Mérnökiroda Korlátolt Felelősségű Társaság**

Képviseli: Sárkány Márk ügyvezető

Székhelye: 1037 Budapest, Bóbita utca 2. E.lház. 1. em.

Cégjegyzékszám: Cg.01-09-932166

Adószám: 11732167-2-41

Bankszámlaszám: Takarékbank 52500075-12500954-00000000

Nyilvántartási szám: 11732167-4299-113-01

Telefon: +36 30 423 9650

Telefax: -

E-mail: mor@buld-it.hu

a továbbiakban, mint **Vállalkozó,**

(a továbbiakban együttesen: Felek, illetve Szerződő felek)

között az alulírott helyen és napon, az alábbi feltételekkel.

1. **Előzmények**
2. Megrendelő, mint Ajánlatkérő a közbeszerzésekről szóló 2015. évi CXLIII. törvény (a továbbiakban: Kbt.) rendelkezései alapján *„Mór városi piac kivitelezése”* tárgyában az Európai Unió Hivatalos Lapjában 2021/S 043-106478 számon 2021. március 03. napján megjelent ajánlati felhívást tartalmazó hirdetménnyel uniós eljárásrend szerinti, nyílt közbeszerzési eljárást indított.

2./ A közbeszerzési eljárás eredményeként Vállalkozó került Nyertes Ajánlattevőként kihirdetésre a 2021. július 9. napján megküldött, az eljárás eredményéről szóló összegezés tanúsága szerint. Erre tekintettel a Felek 2021. szeptember 6. napján vállalkozási szerződést kötöttek (a továbbiakban: Szerződés). Megrendelő többlettámogatási kérelmet nyújtott be az egész beruházás, és annak részeként a Szerződés finanszírozására, és a szerződés hatályát az érintett projektek többletforrás-igényei alapján módosított támogatási szerződések kézhezvételéhez, és a Vállalkozó erről történő tájékoztatásához kötötték a Felek. A szerződés hatályba lépésének dátuma ennek megfelelően 2022. február 23.

1. **A szerződésmódosítás tárgya és indoka**

1./ A szerződést Felek a Kbt. 141. § (4) bekezdés c) pontja alapján az alábbiak szerint módosítják.

2./ Felek rögzítik, hogy az alapszerződés jelen szerződés módosítás aláírásának időpontjában hatályban van.

3./ Felek rögzítik, hogy az alábbi okok miatt szükséges az árra vonatkozó szerződésmódosítás.

A Kbt. 141. § (2) bekezdése nem alkalmazható, mert az ár módosításának mértéke meghaladja a 15%-ot.

Vállalkozó jelezte, hogy az eltelt időszakban és a szerződés hatályba lépése óta az építőanyagárak és a kivitelezés költségei jelentősen megemelkedtek, így a szerződéses ár megemelése szükséges.

A költségek kiemelkedő emelkedése a szerződés megkötésekor nem volt előre látható. Az áremelkedés az építőiparban olyan rendkívüli mértékű, hogy az nem tekinthető előre láthatónak, az emelkedés mértéke a szerződéskötéskor észszerűen nem volt előre látható.

A költségek jelentősen megemelkedtek a 2022. évben, részben az Ukrajnában kialakult háborús helyzet miatt, részben az építőanyagárak megemelkedése miatt.

Az árak megemelkedése nem volt előre látható, a háborús helyzet és annak gazdasági hatásai olyan körülmények, amelyek a szerződés megkötésekor nem voltak előre láthatóak.

Az építőanyagok árának megemelkedése szintén nem volt előre látható. A Magyar Kormány is megerősítette *a gazdaság újraindítása érdekében meghozandó, az építőipari ellátásbiztonság szempontjából stratégiai jelentőségű nyersanyagok és termékek kivitelével kapcsolatos regisztrációs eljárásról és egyéb intézkedésekről szóló 402/2021. (VII. 8.) Korm. rendelet* és a kapcsolódó rendeletek elfogadásával és a veszélyhelyzeti rendeletek hatályának a mai napig történő meghosszabbításával, hogy az építőanyagok árai olyan szinten megemelkedtek, amely már kormányzati szintű beavatkozást igényelt, így az ilyen szintű emelkedés semmiképp nem volt előre látható. A szerződés megkötését és hatálybalépését követően 2022. május 25. napjától a Kormány *az Ukrajna területén fennálló fegyveres konfliktusra, illetve humanitárius katasztrófára tekintettel, valamint ezek magyarországi következményeinek az elhárítása érdekében veszélyhelyzet kihirdetéséről és egyes veszélyhelyzeti szabályokról szóló 180/2022. (V. 24.) Korm. rendelet*tel Magyarország egész területére veszélyhelyzetet hirdetett ki, amely a mai napig hatályban van. A veszélyhelyzet kihirdetésével a Kormány jogszabályi úton is elismerte, hogy a háborús helyzet rendkívüli intézkedéseket igényel, **a háborús helyzet semmiképp nem volt előre látható a szerződéskötés időpontjában, hiszen a háborús helyzet a szerződéskötést követően következett be** és az erre vonatkozó veszélyhelyzet is a szerződéskötést követően, 2022. május 25. napjától hatályos.

A *Közbeszerzési Hatóság keretében működő Tanács 2022. június 9. napján kiadott útmutatója a közbeszerzési eljárások eredményeként megkötött szerződések Kbt. szerinti módosításával, valamint teljesítésével kapcsolatos egyes kérdésekről* (továbbiakban: Útmutató)is kiemeli, hogy átalánydíjas szerződés esetén, akkor is ha „**az ajánlati árnak tartalmaznia kell a teljesítés időtartama alatti árváltozásból eredő vállalkozói kockázatot és a vállalkozói hasznot is, (…) *ez nem jelenti azt, hogy a közbeszerzési eljárás alapján megkötött szerződés módosítása az alapanyagárak vagy az energiahordozók árának emelkedése miatt kizárt lenne*.**”

Az Útmutató ehhez kapcsolódóan lehetővé teszi a teljesítési határidő módosítását is, azonban a Felek jelen szerződésmódosításban a határidő nem kívánják módosítani.

4./ A fenti indokolás alapján a Felek rögzítik, hogy az alapszerződés alábbi rendelkezési helyett a következő rendelkezéseket alkalmazzák:

Eredeti rendelkezés:

III.1./ Jelen szerződés II. pontjában meghatározott tevékenységek elvégzéséért, illetve teljesítéséért Megrendelő összesen nettó 2.502.375.041,- Ft, azaz nettó kettőmilliárd-ötszázkettőmillió-háromszázhetvenötezer-negyvenegy forint vállalkozói díjat fizet Vállalkozó részére.

(…)

III.6./

Felek rögzítik, hogy a vállalkozási díj az alábbi tételekből tevődik össze:

Nettó vállalási ár: 2.502.375.041,- Ft.

5% Tartalékkeret: 125.118.752,- Ft.

Összesen nettó: 2.627.493.793,- Ft. azaz kettőmilliárd-hatszáhuszonhétmillió-négyszázkilencvenháromezer-hétszázkilencvenhárom forint

**Módosított rendelkezés:**

III.1./ Jelen szerződés II. pontjában meghatározott tevékenységek elvégzéséért, illetve teljesítéséért Megrendelő összesen nettó ***3.753.562.562,- Ft, azaz nettó hárommilliárd-hétszázötvenhárommillió-ötszázhatvankétezer-ötszázhatvankettő*** forint vállalkozói díjat fizet Vállalkozó részére.

(…)

III.6./

Felek rögzítik, hogy a vállalkozási díj az alábbi tételekből tevődik össze:

Nettó vállalási ár: ***3.753.562.562,- Ft***

5% Tartalékkeret: ***187.678.128,- Ft.***

Összesen nettó: ***3.941.240.690,- Ft. azaz hárommilliárd-kilencszáznegyvenegymillió-kétszáznegyvenezer-hatszázkilencven*** forint

5./ Vállalkozó a fenti vállalkozói díj módosításra tekintettel az alapszerződés vonatkozásában rendelkezésre bocsátott teljesítési biztosíték összegét módosítja a módosított vállalkozói díj 2%-ára. A különbözetet jelen szerződésmódosítás hatálybalépését követő 15 napon belül Megrendelő részére biztosítja. A kikötött teljesítési biztosítéknak folyamatosan rendelkezésre kell állnia a szerződés teljesítéséig.

6./ Részletes közbeszerzési-jogi indokolás:

Az eredeti szerződés értéke az uniós értékhatárokat elérte és a módosítás az eredeti szerződés értékének 15%-át eléri és meghaladja, így a szerződés a Kbt. 141. § (2) bekezdés alapján nem módosítható.

A Kbt. 141. § (2) bekezdése nem alkalmazható, így a (4) bekezdés c) pontja alapján szerződés a (6) bekezdésben foglalt feltételek vizsgálata nélkül, új közbeszerzési eljárás lefolytatása nélkül módosítható, a meghatározott feltételek együttes teljesülése esetén.

A módosítás megfelel a Kbt. 141. § (4) bekezdés c) pont ca) alpontjának, mert a módosítást olyan körülmények tették szükségessé, amelyeket az ajánlatkérő kellő gondossággal eljárva nem láthatott előre. 2021. szeptemberében Megrendelő és Vállalkozó sem számíthatott az Ukrajnában kialakult háborús helyzet bekövetkeztére és az építőanyagárak emiatt történő további jelentős jelentős megemelkedésére. A helyzetet Magyarország Kormánya is vis maior helyzetként értékeli és különleges jogrendben kezeli, annak speciális, előre nem látható volta miatt és az építőanyagárak emelkedése is kormányzati szinten elismert, beavatkozást igénylő jelenség, így az előre nem láthatóság objektív módon, jogszabályi szinten is megállapítható.

A módosítás megfelel a Kbt. 141. § (4) bekezdés c) pont cb) alpontjának, mert a módosítás nem változtatja meg a szerződés általános jellegét, az változatlanul építési beruházás marad, az elvégzendő feladatok és az eredeti műszaki tartalom nem módosul.

Az ellenérték növekedése nem haladja meg az eredeti szerződés értékének 50%-át, így a módosítás megfelel a Kbt. 141. § (4) bekezdés c) pont cc) alpontjának.

A Kbt. 141. § (4) bekezdése nem tartalmaz erre történő korlátozást, de a módosítással a szerződéskötést megelőző közbeszerzési eljárást az ajánlatkérő olyan szabályok szerint indította meg, amelyek a módosítást követő összegre tekintettel is jogszerűen alkalmazhatóak lettek volna, ha az ajánlatkérő az eljárás becsült értékét a szerződésmódosítást követő értékét figyelembe véve határozta volna meg, így a Kbt. alapelvei nem sérülnek.

A módosítás nem sérti a Kbt. 142. § (3) bekezdését, Vállalkozót nem mentesíti szerződésszegés (illetve szerződésszegésbe esés) és annak jogkövetkezményei - ide nem értve a felmondás vagy elállás jogának gyakorlását - alkalmazása alól és a módosítással Megrendelő nem vállal át a Vállalkozót terhelő többletmunkaköltségeket vagy indokolatlanul egyéb, a szerződés alapján a nyertes ajánlattevőt terhelő kockázatokat.

A Felek olyan mértékű módosításban egyeznek meg, ami csak a rendes üzleti kockázat mértékét meghaladó változás kezeléséről szól, vagyis ezáltal Megrendelő nem indokolatlanul vállal át kockázatot Vállalkozótól, hanem az előre nem látható mértékű kockázatok viselését a felek megosztják.

**A fentiekre tekintettel jelen szerződésmódosítás megfelel a Kbt. 141. § (4) bekezdés c) pontjában foglalt együttes feltételeknek, így a szerződésmódosítás jogszerű.**

1. **Egyéb rendelkezések**
2. A Szerződés jelen módosítása csak azt követően írható alá, amennyiben Megrendelő által a szerződéses ellenérték növekedésének fedezésére benyújtott költségnövekmény-igény elfogadása megtörténik, annak alapján Megrendelő a módosított és hatályos Támogatási Szerződéseket kézhez vette, és arról vállalkozót értesítette. A Szerződés jelen módosítással nem érintett rendelkezései változatlan tartalommal hatályban maradnak.

2./ A jelen Szerződésmódosításban nem szabályozott kérdések tekintetében a Szerződés, a közbeszerzésekről szóló 2015. évi CXLIII. törvény, továbbá a Ptk. rendelkezései az irányadók.

Felek jelen szerződést – elolvasás és értelmezés után –, mint akaratukkal mindenben egyezőt cégszerűen aláírták.

|  |  |  |
| --- | --- | --- |
| Mór, …….. …………. … |  | Mór, …… ……………. … |
| **Mór Városi Önkormányzat**  (Megrendelő) |  | **BUILD IT Mérnökiroda Korlátolt Felelősségű Társaság**  (Vállalkozó) |
| képviseletében |  | képviseletében |
| **Fenyves Péter polgármester** |  | **Sárkány Márk ügyvezető** |

Jogi ellenjegyző: Pénzügyi ellenjegyző:

Mór, ……... ……………… Mór, ……. ………….…….

……………………………….. ………………………………..

dr. Taba Nikoletta Laki Csabáné

jegyző pénzügyi irodavezető